mteb/MultiEupSlovakGenderClassification huggingface dataset:
Vážený pán predsedajúci, v prvom rade chcem vysloviť úprimnú sústrasť príbuzným a blízkym týchto dvoch mladých ľudí. Hanebný teroristický čin, ktorý sa stal na Slovensku, je odsúdeniahodným skutkom zúfalého mladíka, ktorý podľahol extrémizmu a neonacistickej propagande. Nikdy nesmieme pripustiť šírenie nenávisti voči žiadnemu človeku, žiadnej menšine či komunite, v tomto prípade LGBT. Z manifestu vraha vyplynulo, že nenávisť prechovával aj voči rôznym náboženstvám, rasám či ďalším skupinám. Žiaľ, musím konštatovať, že vulgarizácia verejného diskurzu v posledných rokoch na Slovensku, a to aj vplyvom izolácie spôsobenej pandémiou, má nesmierne negatívny vplyv na našu spoločnosť, a priamo tak stupňuje obrovskú polarizáciu či nenávisť. V KDH sme na tento trend dôrazne poukázali a už dávnejšie sme spustili kampaň Za čiarou. Želám si, aby sme v dôsledku tejto obrovskej tragédie viac vážili svoje slová a skutky.
Vážený pán predsedajúci! Tak máme to tu. Európska únia ide zakladať ďalšiu agentúru. Tentokrát 500 ďalších úradníkov, ktorí sa majú starať o to, ako je postarané o imigrantov. V tom nariadení sa doslova píše, že v súvislosti najmä s očakávaným budúcim nariadením o rámci pre presídľovanie. Táto nová Európska agentúra pre azyl má sledovať vykonávanie azylových konaní v európskych štátoch, dokonca má mať nejakých styčných dôstojníkov v jednotlivých členských štátoch a možnosť vykonávať nenahlásené kontroly, ako sa starajú o emigrantov, o azylantov. Vážení kolegovia, veď takto sa Únia nestará ani o práva Európanov. Podľa práce agentúry má mať možnosť udeľovať, resp. iniciovať udeľovanie pokút štátom, ktoré nedodržiavajú azylové konania podľa predstáv Európskej únie. Ja hovorím, že v tomto prípade ide o jasné odoberanie kompetencií členským štátom pri posudzovaní imigrácie, pri posudzovaní azylu. Hovorím jasné „nie“ európskej proimigračnej politike.
Ďalším bodom programu je rozprava o otázke na ústne zodpovedanie pre Komisiu o Právnej ochrane dúhových rodín uplatňujúcich právo na voľný pohyb, najmä prípad malej Sáry, ktorú predkladajú Marc Angel, Terry Reintke, Pierre Karleskind, Malin Björk, Maria Walsh, Fabio Massimo Castaldo, Matjaž Nemec, Olivier Chastel, Diana Riba i Giner, Gabriele Bischoff, Tilly Metz, Irène Tolleret, Dietmar Köster, Frances Fitzgerald, Karen Melchior, Sophia in ʼt Veld, Marianne Vind, Karima Delli, Hilde Vautmans, Magdalena Adamowicz, Sylwia Spurek, Francisco Guerreiro, Karin Karlsbro, Vera Tax, Sandro Gozi, Malte Gallée, René Repasi, Robert Biedroń, Radka Maxová, Giuliano Pisapia, Aurore Lalucq, Marisa Matias, José Gusmão, Anna Deparnay-Grunenberg, Rosa DʼAmato, Andreas Schieder, Catharina Rinzema, Chris MacManus, Alice Kuhnke, Saskia Bricmont, Silvia Modig, Sirpa Pietikäinen, Michal Šimečka a Grace OʼSullivan (
Pani predsedajúca, je vedeckým konsenzom, teda aj veľkou zodpovednosťou vedcov, že ľudstvo si nemôže dovoliť spomaliť v zastavovaní globálneho otepľovania. Úlohou politikov je dosiahnuť dohodnuté zastavenie otepľovania s čo najmenšími negatívnymi dopadmi na životnú úroveň ľudí. Musíme preto vyberať najefektívnejšie postupy, teda také, ktoré znižujú produkciu jednej tony CO2 najlacnejšie. Podľa štúdie OECD, ktorá hodnotila efektívnosť rôznych metód znižovania emisií, ale aj podľa dvadsiatich ôsmich nositeľov Nobelovej ceny za ekonómiu, vychádzajú ako najefektívnejšie riešenia založené na trhových mechanizmoch. Takže alternatívou k trhovému ETS je len odstraňovanie skleníkových plynov menej efektívnymi metódami. To znamená vyššie dane, vyššie negatívne dopady na životnú úroveň ľudí. Hoci na prvý pohľad to vyzerá presne naopak. No v takejto osudovej veci si víťazstvo populizmu jednoducho nemôžeme dovoliť.
. Pán predsedajúci, dlhodobo tvrdím, že ak chceme byť úspešní ako krajina, aj ako únia, musíme sa konkurencii otvoriť, nie sa pred ňou chrániť. V únii funguje voľný pohyb tovarov dobre, keby som však chcel, aby mi dom navrhol napríklad estónsky architekt, to už nie je bez prekážok. Voľný trh so službami má totiž v Únii stále veľa obmedzení, najmä z dôvodu rôznych protekcionistických opatrení, ktoré zvýhodňujú domácich poskytovateľov pod zámienkou zachovania kvality služieb či verejného záujmu. Ak by sa znížili obmedzenia v službách na úroveň troch najmenej regulovaných štátov Únie, produktivita firiem celej únie by mohla narásť zhruba o tri percentá. Súhlasím preto s výzvou, aby členské štáty čo najskôr rozšírili vzájomné uznávanie diplomov a kvalifikácií.
Pán predsedajúci, Európa má pred sebou vážny problém. Okrem následkov pandémie, vojny na Ukrajine, cien energií je zaťažená aj starnutím populácie a pomerne nákladnými zelenými politikami, ktoré spolu s tým všetkým povedú k navýšeniu verejných výdavkov o vyše tri percentá HDP ročne. Členské štáty by teda už dnes mali v zásade tvoriť rozpočtové prebytky, ak majú byť pripravené plniť pravidlo maximálne trojpercentného deficitu. Eurozóna pre svoje zachovanie potrebuje jasné fiškálne pravidlá, pravidlá, ktoré budú jednoduché, efektívne a prísne. Politické ciele musia podliehať fiškálnym obmedzeniam a nie naopak. Nech je nám mementom, že kombinácia ambicióznych cieľov, odtrhnutých od fiškálnych obmedzení, ktorú sme pestovali, a nielen my, od začiatku pandémie, vyústila do kumulácie nových verejných dlhov a najväčšej miery inflácie eurozóny.
1. Transparentné hlasovanie  V EP väčšina hlasovaní prebieha ručne, a teda bez záznamu. Občania tak nemajú nástroj, ako by mohli skontrolovať, ako hlasoval ich europoslanec a či sa nespreneveril svojim sľubom. Som za to, aby boli všetky verejné vecné (neprocedurálne) hlasovania zaznamenané elektronicky podľa mien. Ako je to napríklad na Slovensku, kde sa dá ľahko pozrieť, ako hlasoval každý poslanec Národnej rady SR.  2. Jednoduché vyhľadávanie výsledkov hlasovaní  Hoci je v EP zaznamenaných hlasovaní podľa mien len obmedzené množstvo, ich výsledky nie sú na parlamentnej stránke zobrazené prehľadne. Sú uverejňované až hodiny po hlasovaní a nedá sa v nich dobre vyhľadávať. Občan či novinár potom len veľmi ťažko môže skontrolovať túto dôležitú aktivitu europoslanca. Považujem preto za užitočné, aby sa dali hlasovania EP vyhľadávať podľa hlasujúcich europoslancov, predkladateľov alebo témy hlasovania. Opäť je dobrým príkladom NR SR, ktorá výsledky hlasovania uverejňuje takmer okamžite a má prehľadnejšie vyhľadávanie v hlasovaniach.  3. Stransparentnenie tvorby materiálov  Materiály EÚ sa pozmeňujú na rokovaniach, ktoré sú neverejné. Ak je tvorba materiálov EÚ netransparentná, ťažšie sa odhalí, kto presadzoval jednotlivé zmeny. Rokovania o návrhoch by mali byť preto verejné. Napríklad tak ako v NR SR.
Pán predsedajúci, náš spoločný trh je základným pilierom Únie a najväčším svetovým spoločným trhom. Významne prispieva k hospodárskemu rastu konkurencieschopnosti a zamestnanosti. Vytvára zdravé podnikateľské prostredie a nové príležitosti pre podnikateľov. A pri európskej ekonomickej obnove bude hrať spoločný európsky trh kľúčovú úlohu. Popri plánoch obnovy nesmieme zabúdať na dokončenie spoločného trhu osobitne v oblasti služieb. Je to veľmi často efektívnejšia a lacnejšia cesta k prosperite. V rámci SME Europe sme zorganizovali nedávno už druhý prieskum medzi podnikateľmi, ktorý potvrdil, že ich hlavnou výzvou je prístup k finančným zdrojom. Oceňujem preto, že program poskytuje zjednodušený, transparentný a pružný rámec na podporu aktivít zameraných na dosiahnutie dobre fungujúceho vnútorného trhu. Privítal by som síce aj viac prostriedkov v rámci programu COSME, ale verím, že aj miliarda eur, ktorá je pre tento program určená, bude využitá efektívne a účelne. Popri tejto pomoci nesmieme zabúdať, že malým podnikom ako najväčším tvorcom pracovných miest pomôže najmä odbúravanie bariér a prekážok pri slobodnom pohybe tovaru a služieb. Program pre spoločný trh je základným predpokladom úspešnej transformácie európskej ekonomiky na digitálnu a ekologickú a pre tvorbu nových pracovných miest. Majme teda stále na pamäti podstatu európskej spolupráce pre jej úspešnú budúcnosť.
Ďalším bodom programu je otázka na ústne zodpovedanie Komisii Holandský škandál s príspevkom na starostlivosť o dieťa, inštitucionálny rasizmus a algoritmy (
Vážená pani predsedajúca, súčasná Európa má dve tváre. Na jednej strane tu máme informácie o tom, ako sa napríklad slovenskí občania nevedia bez očkovania alebo bez nutnosti platenia si PCR-testov dostať na územie vlastného štátu, a na druhej strane tu máme informácie o tom, ako lode mimovládnych zahraničných organizácií zachraňujú imigrantov v Stredomorí a prinášajú ich na územie Európskej únie. Len včera priniesla mimovládna loď Ocean Viking do Európskej únie takto 572 migrantov. Prosím vás, čo je to za Európu? Čo sú to za štáty, do ktorých sa ľahšie dostane nelegálny imigrant z Afriky ako ich vlastný občan. Tých 10 miliárd EUR, ktoré chce Európska únia vyčleniť na Fond pre azyl a migráciu, musí byť na 100 % použitých v prospech Európanov a nie v prospech príslušníkov cudzích štátov.
Zápisnica z rokovania bude predložená Parlamentu na schválenie na začiatku jeho nasledujúceho rokovania. Pokiaľ sa nevyhovie námietkam k uzneseniu prijatému na dnešnom rokovaní, budú ihneď postúpené osobám a orgánom, ktoré sú v nich uvedené.
Narodiť sa ako rómske dieťa nie je nič príjemné. Ničím sa neprevinilo. Avšak celé detstvo je sprevádzané chudobou, zlými životnými podmienkami, bez vody či bez kanalizácie. A aby toho nebolo málo, tak pri vstupe do základnej školy je potrestané umiestnením do segregovanej triedy. Ako je možné, že Európa odvracia tvár od rómskych detí? Chráni sa tu vlk, medveď, lesy či stromy, no rómskym deťom kradneme ich budúcnosť. Na jednej strane vidíme humánnu Európu, ktorá prijíma rezolúcie voči cudzím krajinám za porušovanie práv žien, LGBT či novinárskej slobody. A na druhej strane vidíme Európu, ktorá segreguje, vyčleňuje a odsudzuje rómske deti za farbu ich pleti, za ich etnicitu, za ich chudobu. Ako je možné, že sa Európa dokáže za pár dní zjednotiť vo veci pandémie, energií či pomoci Ukrajine? No v prípade rómskych detí ukazujeme bezmocnosť a slabosť? Vážení priatelia, choďte sa pozrieť do ktorejkoľvek školy v blízkosti geta či rómskej osady na Slovensku, v Čechách, Maďarsku či v iných krajinách a zistíte, že sú tam segregované triedy, školy a dokonca na to dostanú viac peňazí. Nedovoľme, aby hociktoré dieťa v Európe trpelo za to, že sa narodilo do chudoby alebo do ktorejkoľvek etnickej skupiny. Rómske deti v Európe sú nevyužitým potenciálom celej Európy. Z rómskych detí môžu raz vyrásť odborníci, ktorí nám dnes na pracovnom trhu chýbajú a ktorí budú platiť dane.  Je absurdné, že my dovážame pracovnú silu z tretích krajín a pritom nevidíme, čo máme v rómskych osadách. Je to potenciál Európy, ktorý dnes nevyužívame, a som presvedčený o tom, že ak investujeme do ich vzdelania, tak sa nám to niekoľkonásobne vráti v podobe teda toho, že raz budú tieto deti platiť dane. Ako som už povedal, z rómskych detí môžu vyrásť odborníci, ktorí nám dnes na pracovnom trhu chýbajú a ktorí budú, ako som už povedal, platiť dane. Prestaňme, vážení kolegovia a kolegyne, o tom rozprávať. Prestaňme vymýšľať stratégie. Prestaňme teda naozaj realizovať rôzne pilotné projekty a začnime naozaj vplývať na členské krajiny, aby s touto témou niečo urobili. Je absurdné, že sa tu tvárime v podstate ako najväčší ľudsko-právni aktivisti smerom k iným tretím krajinám. Prijímame tu rezolúcie ako na bežiacom páse a pritom tu vo vlastnej kuchyni máme rómske deti, ktorých segregujeme a jednoducho im kradneme ich budúcnosť. Majme na pamäti, kolegovia a kolegyne, že aj rómske deti sú rovnaké ako ostatné deti v Európe a majú právo plniť si svoje sny.